Константин Величков
XVIII. Тиверий

chitanka.info

Далеч пред мене Капри тайнствено трепери

във морский шир, увит в вечерната мъгла,

и в моя ум се откроява там Тиверий,

застанал мълчаливо до една скала.

Що мисли тамо? Оргии нови ли бълнува,

завоеванья и победи ли крои,

ил страх внезапен от Сената го вълнува

и проклетии му праща в нощните тъми?

О, образ мрачни, не сети ли ти умора?

Не сещаш ли за мир душа ти да жадней?

С наслада никога не мамят ли ти взора

морето ширно, окол теб що се синей,

Неапол чародейният и там, в простора,

Везувий, фар гигантски, кой в нощта светлей?

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.